ananddey/assamese-wiki-corpus huggingface dataset:
য়'হানেছ গুটন্‌বাৰ্গ

জ'হানেছ গুটন্‌বাৰ্গ, সম্পূৰ্ণ নাম Johannes Gensfleisch zur Laden zum Gutenberg ( আনুমানিক ১৩৯৮ – ৩ ফেব্ৰুৱাৰী, ১৪৬৮) এজন জাৰ্মান কমাৰ, সোণাৰী, মুদ্ৰক আৰু প্ৰকাশক আছিল। তেৱেঁই ইউৰোপত মুদ্ৰণৰ আৰম্ভণি কৰিছিল। ইউৰোপত তেওঁৰ যান্ত্ৰিক ছপা কৌশলে এক ছপা বিপ্লৱৰ সূচনা কৰে আৰু এই ঘটনাক আধুনিক যুগৰ সকলোতকৈ গুৰুত্বপূৰ্ণ ঘটনা বুলি গণ্য কৰা হয়। ই নৱজাগৰণ, প্ৰটেষ্টাণ্ট ধৰ্মসংস্কাৰ, আলোকিত যুগ আৰু বৈজ্ঞানিক বিপ্লৱত এক মুখ্য ভূমিকা লৈছিল। লগতে আধুনিক জ্ঞান-ভিত্তিক অৰ্থনীতি আৰু ৰাইজৰ মাজত শিক্ষা প্ৰসাৰতো ছপাশালৰ আগমণে অন্যতম ভূমিকা লয়।

১৪৩৯ চনত ইউৰোপত ছপাশাল ব্যৱহাৰ কৰা গুটন্‌বাৰ্গ আছিল প্ৰথম ইউৰোপীয় ব্যক্তি। ছপা জগতলৈ তেওঁৰ প্ৰধান অৱদানসমূহ হৈছে: movable type-ৰ  সৰহীয়া উৎপাদনৰ বাবে কৌশল উদ্ভাৱন; কিতাপ ছপাবৰ বাবে তেল-ভিত্তিক চিয়াঁহী ব্যৱহাৰ; সলাব পৰা গাঁথনি; যান্ত্ৰিক movable type; আৰু সেই সময়ত খেতিত ব্যৱহৃত স্ক্ৰু শালৰ দৰে কাঠৰ ছপাশালৰ ব্যৱহাৰ। তেওঁৰ সকলোতকৈ গুৰুত্বপূৰ্ণ উদ্ভাৱন আছিল এইবোৰৰ ব্যৱহাৰেৰে এনে এক প্ৰণালীৰ সজ্জা যাৰ ফলত কিতাপৰ সৰহীয়া ছপা সহজ হৈ পৰিছিল। ইয়াৰ ফলত প্ৰকাশক আৰু পঢ়ুৱৈৰ ধন ৰাহী হৈছিল।

ইউৰোপৰ নৱজাগৰণত যান্ত্ৰিক ছপাশালৰ আগমণে জনসংযোগৰ যুগৰ সূত্ৰপাত ঘটায় যি স্থায়ীভাৱে সমাজৰ গঠন সলাই দিয়ে। ৰাইজৰ মাজত তথ্যৰ বাধাহীন বিতৰণে ৰাজনৈতিক আৰু ধাৰ্মিক সংস্থাৰ ওপৰত প্ৰশ্ন তোলে, সাক্ষৰতাৰ বৃদ্ধিয়ে শিক্ষাৰ ক্ষেত্ৰত উচ্চশিক্ষিতসকলৰ প্ৰভাৱ হ্ৰাস কৰে আৰু মধ্যবিত্তসকলৰ উত্থানত সহায় কৰে।

তেওঁ ছপাই উলিওৱা গুটন্‌বাৰ্গ বাইবেল ইয়াৰ শৈল্পিক আৰু কাৰিকৰী মানৰ বাবে উচ্চ প্ৰশংসিত।

তত্থ্যসূত্ৰ

উৎস

অতিৰিক্ত পঠন

Blake Morrison, The Justification of Johann Gutenberg (2000) [Novel, describing social & technical aspects of the invention of printing]
Albert Kapr, Johann Gutenberg: the Man and his Invention. Translated from the German by Douglas Martin, Scolar Press, 1996. "Third ed., revised by the author for...the English translation.

[More recent, abridged version]

বাহ্যিক সংযোগ

English homepage of the Gutenberg-Museum Mainz, Germany.
The Digital Gutenberg Project: the Gutenberg Bible in 1,300 digital images, every page of the University of Texas at Austin copy.
Treasures in Full – Gutenberg Bible View the British Library's Digital Versions Online

শ্ৰেণী:জাৰ্মানীৰ ব্যক্তি
লাঙামাৰা পূজা

লাঙামাৰা পূজা অসমৰ ৰাভা জনগোষ্ঠীৰ মাজৰ পাতিৰাভাসকলৰ এক পৱিত্ৰ উৎসৱ৷ অসমত বসবাস কৰা মংগোলীয় মূলৰ ৰাভা জনগোষ্ঠীৰ খেল বা ফৈদ কেইবাটাও৷ ড° ভূবন মোহন দাস আৰু ৰাজেন ৰাভাৰ মতে, ৰাভাসকলৰ মুঠ খেল বা ফৈদ ৯টা৷ আনহাতে ড° উপেন ৰাভা হাকাচামৰ মতে ৮টা৷ এই সকলোবোৰ ফৈদৰ মাজতে পাতিৰাভা ফৈদৰ জনসংখ্যা সৰ্বাধিক৷ পাতিৰাভাসকলে অসমীয়া মিহলি ৰাভা ভাষা কয়৷ ঘাইকৈ দক্ষিণ কামৰূপ আৰু গোৱালপাৰা জিলাৰ পূব অংশত পাতিৰাভাসকলৰ বসতি৷ ৰাভা জনগোষ্ঠীৰ লোকসকলে কোনো নিৰ্দিষ্ট দেৱ-দেৱীৰ মূৰ্তিৰ পৰিৱৰ্তে শিল বা গছ-গছনিক দেৱ-দেৱীৰ প্ৰতীক হিচাপে লৈ পূজা কৰে৷ প্ৰাচীন কালৰে পৰা পাতিৰাভাসকলৰ মাজত প্ৰচলিত হৈ অহা লাঙামাৰা পূজা হৈছে দেৱাদিদেৱ মহাদেৱৰ পূজা৷ জেঠ-আহাৰ মাহত এই পূজা পতা হয়৷ এই পূজাত এই পূজাত লংদেও, খোকচি, সন্নাসী, কেঁচাইখাইতী, খৈলা, ৰংগুৰ আদিকো আৰাধনা কৰা হয় যদিও প্ৰধান পূজা হয় শিৱৰ নামত৷ লাঙামাৰা পূজা দেউৰীৰ দ্বাৰা কৰা হয়৷ ৰাভাসকলে দেৱ-দেৱীৰ প্ৰতীকৰূপে শিল ব্যৱহাৰ কৰাৰ আঁৰত এক কাহিনী আছে৷ “এসময়ত জুনাবায় মেচিক আৰু জুনাবায় মেবা নামৰ গিৰিয়েক-ঘৈণীয়েক এহালে গঞাৰ লগত মাছ মৰিবলৈ গৈছিল৷ সকলোৱে খালৈভৰ্তি মাছ পালে কিন্ত জুনাবায় মেচিকে শিল এডোখৰহে পালে৷ শিলডোখৰ পেলাই দিলেও বাৰে বাৰে শিলটো জাকৈত উঠে৷ কিবা ভাবি জুনাবায়ে শিলটো ঘৰলৈ লৈ আহিল৷ ৰাতি শিলটোৱে সপোন দেখুৱালে, আৰু পূৰ্বৰ প্ৰতাপী ডডান ৰজাৰ কাহিনী কৈ পূজা কৰিবলৈ ক’লে৷ সপোনৰ কথা পিছদিনা গাঁৱৰ মানুহৰ আগত কোৱাত সেই শিলডোখৰকে স্থাপন কৰি পূজাৰ আয়োজন কৰে৷ তেতিয়াৰ পৰাই শিল স্থাপন কৰি ’খোকচী’( খোক মানে খালৈ) পূজা কৰাৰ ৰীতি প্ৰচলিত হৈ আছে৷

দেৱ-দেৱী আৰু দেউৰী

ৰাভাসকলৰ আৰাধ্য দেৱ-দেৱীসকলক দুটা ভাগত ভাগ কৰা হয় আৰু দুই ধাৰাত পূজা কৰা হয়৷ সেই দুটা ধাৰা হ’ল, ৰাভা বায় আৰু লেমা বায়৷ ’ৰাভা বায়’ত অন্তৰ্ভূক্ত দেৱ-দেৱীক জনগোষ্ঠীটোৰ কৌলিক ধৰ্মীয় নিয়মমতে পূজা কৰা হয় আৰু ’লেমা বায়’ত অন্তৰ্ভূক্ত দেৱ-দেৱীক হিন্দু ধৰ্মীয় ৰীতি-নীতিৰে পূজা কৰা হয়৷ লাঙা দেৱতা ’ৰাভা বায়’ শ্ৰেণীৰ দেৱতা৷ এনে পূজাত কোনো ব্ৰাহ্মণ বা পুৰোহিতে পূজা নকৰে৷ ৰাভাসকলৰ স্থানীয় দেউৰীয়েহে পূজা কৰে৷ পূজাৰ মূল পূজাৰীজনক দেউৰী, ওজা বা বায়ফাং বোলে আৰু সহায়কাৰীজনক পালি, পালিচা বা তাকব্ৰা বোলে৷ দেউৰী আৰু সহায়কাৰীজনে পূজাৰ এসপ্তাহ আগৰে পৰা নীতি-নিয়ম মানি ব্ৰতাচাৰে থাকিব লাগে৷ পূজাৰ সময়ত গা-পা ধুই তিতাবস্ত্ৰেৰে গাত পিঠাগুড়ি ছটিয়াই, ডিঙিত কুশবন একোছা লৈ পূজা কৰাটো নিয়ম৷

পূজাৰ বিধি

লাঙামাৰা পূজা গাঁৱৰ বাহিৰৰ কোনো কাঠনিবাৰী বা নদীৰ পাৰত অনুষ্ঠিত কৰা হয়৷ এই পূজাত লাঙা, ধনকুবেৰ, ঠাকুৰাণী, দুধকুমৰ, ফুলকুমৰ, খোকচী আদি দেৱ-দেৱীৰ নামত একোডোখৰ শিল স্থাপন কৰি পূজা কৰা হয়৷ প্ৰথমে ঠাকুৰাণীৰ পূজা কৰি পিছত বাকীসকলৰ পূজা আৰু শেষত খোকচী দেৱীৰ পূজা কৰা হয়৷ নৈবেদ্য বা ঠগী দিয়া ঠাইত পিঠাগুড়িৰে আল্পনা অঁকা হয়৷ তাত ঠগী, নৈবেদ্য আগবঢ়াই প্ৰথমে ঠাকুৰাণীক বলি দিয়া হয়৷ তাৰপিছত লাঙা, ধনকুবেৰ আৰু খোকচীক বলি দিয়ে৷ দুধকুমৰ আৰু ফুলকুমৰক বলি দিয়া নহয়৷ প্ৰধান পুৰোহিতৰ ঘৰত প্ৰস্তুত কৰা মদ “ঘৰী’’ নামৰ পাত্ৰত আনি অৰ্পন কৰা হয় আৰু সেই মদ ঠাকুৰাণী, দুধকুমৰ আৰু ফুলকুমৰৰ নামত অৰ্পন কৰে৷ ঠগী আৰু ভোগ আগবঢ়োৱাৰ পিছত সকলোৱে লগ হৈ মদ খায় আৰু ভোজন কৰে৷ গাঁৱৰ গৰখীয়াসকলৰ বাবে পৃথকে পূজাৰ প্ৰসাদ থৈ দিয়া নিয়ম৷ তাৰপিছত সকলোৱে লগ হৈ প্ৰতিগৰাকী দেৱ-দেৱীক সম্বোধন কৰি আৰাধনা কৰে আৰু আশীৰ্বাদ বিচাৰে৷ শেষত পূজাৰীয়ে প্ৰসাদ বিতৰণ কৰে আৰু সকলোৱে প্ৰসাদ খাই ঘৰাঘৰি যায়৷

তথ্য সংগ্ৰহ

শ্ৰেণী:অসমৰ উৎসৱসমূহ
যোগিন্দৰ সিং

চুবেদাৰ যোগিন্দৰ সিং চাহনান, পি.ভি.চি (;২৬ ছেপ্টেম্বৰ ১৯২১ – ২৩ অক্টোবৰ ১৯৬২), ভাৰতীয় সৈন্যবাহিনীৰ এজন সৈনিক আৰু মৰণোত্তৰভাৱে ভাৰতৰ সৰ্বোচ্চ সামৰিক বীৰত্ব পুৰস্কাৰ পৰম বীৰ চক্ৰ প্ৰাপক। সিঙে ১৯৩৬ চনত ব্ৰিটিছ ভাৰতীয় সেনাত যোগদান কৰিছিল আৰু শিখ ৰেজিমেণ্টৰ প্ৰথম বেটেলিয়নত সেৱা আগবঢ়াইছিল। ১৯৬২ চনৰ ভাৰত-চীন যুদ্ধৰ সময়ত তেওঁ উত্তৰ-পূব সীমান্ত সংস্থাৰ (নৰ্থ-ইষ্ট ফ্ৰণ্টিয়াৰ এজেন্সি) বুম লা পাছত এটা প্লেটুনৰ নেতৃত্বত আছিল। যদিও সংখ্যাত তাকৰ আছিল, তেওঁ সাহসেৰে চীনা আক্ৰমণৰ বিৰুদ্ধে তেওঁৰ সৈন্যসকলক নেতৃত্ব দিছিল আৰু আঘাতপ্ৰাপ্ত আৰু বন্দী নোহোৱালৈকে তেওঁৰ পোষ্টটোৰ প্ৰতিৰক্ষা কৰিছিল। চীনৰ জিম্মাত থাকোতে আঘাতৰ ফলত সিঙৰ মৃত্যু হৈছিল। তেওঁ এককভাৱে ৫০ জনতকৈও অধিক চীনা সৈন্যক হত্যা কৰি ভাৰতীয় সৈন্য বাহিনীৰ এজন যুদ্ধ নায়কলৈ পৰিণত হৈছিল।

প্ৰাৰম্ভিক জীৱন

১৯২১ চনৰ ২৬ ছেপ্টেম্বৰৰ দিনা ব্ৰিটিছ ভাৰতত, পাঞ্জাৱৰ মগা জিলাৰ মহলা কলনত যোগিন্দৰ সিঙৰ জন্ম হয়। এই গাঁৱতে তেওঁ শৈশৱ অতিবাহিত কৰিছিল। তেওঁৰ দেউতাক শ্বেৰ সিং চাহনান কৃষিজীৱী চাইনী সম্প্ৰদায়ৰ লোক আছিল, যি হোচিয়াৰপুৰ জিলাৰ মুনাক কলন জিলাৰ পৰা মগা জিলাৰ মহলা কলনলৈ স্থানান্তৰিত হৈছিল। তেওঁৰ মাকৰ নাম আছিল বিবি কৃচন কৌৰ ভেলা। কথাপুৰাৰ বিবি গুৰদয়াল কৌৰ বাংগা আছিল যোগিন্দৰ সিঙৰ পৰিবাৰ। তেওঁ নাথু আলা গাঁৱৰ প্ৰাথমিক বিদ্যালয় আৰু দাৰোলি গাঁৱৰ মধ্য বিদ্যালয়ত পঢ়িছিল। এটা পৰিচয় আৰু জীৱন জী থকাৰ উদ্দেশ্য বিচাৰি তেওঁ সৈন্য বাহিনীত যোগদান কৰিছিল।

সামৰিক কৰ্মজীৱন

ব্ৰিটিছ ভাৰতীয় সেনাত যোগদান কৰাৰ পিছত, ১৯৩৬ চনৰ ২৮ ছেপ্টেম্বৰ তাৰিখে সিঙক শিখ ৰেজিমেণ্টৰ প্ৰথম বেটেলিয়নত নিযুক্তি দিয়া হৈছিল। সেনাবাহিনীত যোগদান কৰাৰ পিছত তেওঁ নিজৰ পঢ়া-শুনাৰ প্ৰতি থকা আগ্ৰহক চিনাক্ত কৰে আৰু অতি সোনকালেই সেনা শিক্ষা পৰীক্ষাত উত্তীৰ্ণ হয়। পৰৱৰ্তী সময়ত তেওঁক ইউনিট এডুকেচন ইনষ্ট্ৰাক্টৰ হিচাপে নিযুক্তি দিয়া হৈছিল। তেওঁ দ্বিতীয় বিশ্বযুদ্ধত বুৰ্মা ফ্ৰণ্টত, আৰু ১৯৪৭-১৯৪৮ চনৰ ভাৰত-পাকিস্তান যুদ্ধৰ সময়ত শ্ৰীনগৰত সেৱা আগবঢ়াইছিল।

জনপ্ৰিয় মাধ্যমত

২০১৮ চনত নিৰ্মিত সিঙৰ জীৱনভিত্তিক চলচ্চিত্ৰ চুবেদাৰ যোগিন্দৰ সিঙ তেওঁৰ জীৱন আৰু চীন-ভাৰত যুদ্ধৰ সময়ত কৰা কাৰ্যৰ ওপৰত আধাৰিত। মুখ্য চৰিত্ৰটোত পাঞ্জাৱী অভিনেতা আৰু গায়ক গিপ্পি গ্ৰেৱালে অভিনয় কৰিছিল।

তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:পৰম বীৰ চক্ৰ প্ৰাপক
জাতীয়তাবাদী কংগ্ৰেছ পাৰ্টি

জাতীয়তাবাদী কংগ্ৰেছ পাৰ্টি
চমুকৈ NCP, ভাৰতৰ অন্যতম জাতীয় দল। এই দলটোৱে সাধাৰণতে ভাৰতীয় জাতীয়তাবাদ আৰু গান্ধী ধৰ্মনিৰপেক্ষতাক সমৰ্থন কৰে। ই মহাৰাষ্ট্ৰৰ সৰ্ববৃহৎ বিৰোধী দল আৰু নাগালেণ্ডৰ তৃতীয় বৃহত্তম দল। আন ৰাজ্যতো ই এক উল্লেখযোগ্য দল।

নীতি-আদৰ্শ

এনচিপিৰ মুম্বাইৰ সভাপতি নবাব মলিকৰ মতে দলটোৱে ভাৰতৰ একত্ৰীকৰণৰ পোষকতা কৰে, লগতে ভাৰত, পাকিস্তান আৰু বাংলাদেশ পুনৰ এক দেশ হোৱাৰ প্ৰস্তাৱ আগবঢ়াইছে। মালিকে ইয়াক জাৰ্মানীৰ পুনৰ একত্ৰীকৰণৰ সৈতে তুলনা কৰিছিল আৰু কৈছিল "যদি বাৰ্লিনৰ দেৱাল ভাঙিব পৰা যায়, তেন্তে ভাৰত, পাকিস্তান আৰু বাংলাদেশ কিয় একত্ৰিত নহয়?"

তথ্য সংগ্ৰহ
নিক'লা টেছলা

]] মানুহে তাৎক্ষণিক ফলৰ লক্ষ্য নিদিয়ে। তেওঁ আশা নকৰে যে তেওঁৰ উন্নত ধাৰণা সহজেই গ্ৰহণ কৰা হ’ব... তেওঁৰ কৰ্তব্য হ’ল যিসকল আহিবলগীয়া তেওঁলোকৰ বাবে ভেটি স্থাপন কৰা, আৰু পথ আঙুলিয়াই দিয়া।
নিক'লা টেছলা হৈছে এগৰাকী ছাৰ্বিয়ান-আমেৰিকান পদাৰ্থবিজ্ঞানী, উদ্ভাৱক আৰু বৈদ্যুতিক অভিযন্তা। সামৰিক সীমান্তত (বৰ্তমানৰ ক্ৰ’ৱেচিয়া) জন্মগ্ৰহণ কৰা টেছলা পিছলৈ আমেৰিকাৰ নাগৰিক হৈছিল। বৈদ্যুতিক ক্ষেত্ৰলৈ আগবঢ়োৱা অবিস্মৰণীয় অৱদানৰ বাবে নিক’লা টেছলাক ইতিহাসৰ অন্যতম গুৰুত্বপূৰ্ণ উদ্ভাৱক হিচাপে গণ্য কৰা হয়।

উদ্ধৃতিসমূহ

]]ৰ ক্ষমতা কিমান? আৰু বিদ্যুৎকৃত অৱস্থাত ইয়াত কিদৰে আধানযুক্ত হয়
আমাৰ গুণ আৰু আমাৰ বিফলতাবোৰ বল আৰু পদাৰ্থৰ দৰে অবিচ্ছেদ্য। যেতিয়া সিহঁতৰ বিচ্ছেদ হয়, তেতিয়া মানুহৰ অস্তিত্ব নাথাকে৷

এটা স্ফটিকত আমাৰ হাতত এটা গঠনমূলক জীৱন-নীতিৰ অস্তিত্বৰ স্পষ্ট প্ৰমাণ আছে, আৰু যদিও আমি এটা স্ফটিকৰ জীৱন বুজিব নোৱাৰো, তথাপিও ই এটা জীৱ কম নহয়।

সকলো প্ৰতিৰোধৰ ভিতৰত মানুহৰ গতিবিধিক সবাতোকৈ বেছি মন্থৰ কৰে অজ্ঞানতাই, যাক বুদ্ধই ‘পৃথিৱীৰ আটাইতকৈ বৃহৎ দুষ্টতা’ বুলি অভিহিত কৰিছে। অজ্ঞানতাৰ ফলত সৃষ্টি হোৱা ঘৰ্ষণক...জ্ঞানৰ প্ৰসাৰ আৰু মানৱতাৰ বৈষম্যপূৰ্ণ উপাদানসমূহৰ একত্ৰীকৰণৰ দ্বাৰাহে হ্ৰাস কৰিব পৰা যায়। ইয়াতকৈ উত্তম প্ৰয়াসক সঠিকভাৱে কাৰ্যকৰী কৰিব পৰা নাযাব

মানুহে ধনৰ ওপৰত যি মূল্য ৰাখিছে, সেই মূল্য ধনে প্ৰতিনিধিত্ব নকৰে। মোৰ সকলো টকা পৰীক্ষা-নিৰীক্ষাত বিনিয়োগ কৰা হৈছে যাৰ সহায়ত মই নতুন নতুন আৱিষ্কাৰ কৰিছো যাৰ ফলত মানৱ জাতিয়ে অলপ সহজ জীৱন লাভ কৰিবলৈ সক্ষম হৈছে৷
ভৱিষ্যতে সঁচা কথা কওক আৰু প্ৰত্যেককে নিজৰ কৰ্ম আৰু সাফল্য অনুসৰি মূল্যায়ন কৰক। বৰ্তমানটো তেওঁলোকৰ; আৰু ভৱিষ্যতটো, যাৰ বাবে মই সঁচাকৈয়ে কাম কৰিছোঁ, সেয়া মোৰ৷

পাৰমাণৱিক শক্তিৰ ধাৰণাটো মায়াময় যদিও ই মনত ইমানেই শক্তিশালীভাৱে ধৰি লৈছে, যে যদিও মই পঁচিশ বছৰ ধৰি ইয়াৰ বিৰুদ্ধে প্ৰচাৰ কৰি আহিছো, তথাপিও কিছুমানে ইয়াক বাস্তৱায়িত কৰিব পৰা বুলি বিশ্বাস কৰে।

যদি এডিছনক ঘাঁহৰ থোপা এটাত থকা বেজী এটা বিচাৰিবলৈ দিয়া হয়, তেন্তে তেওঁ মৌমাখিসদৃশ অধ্যৱসায়েৰে আগবাঢ়ি গৈ তেওঁৰ সন্ধানৰ বস্তুটো বিচাৰি নোপোৱালৈকে খেৰৰ পিছত খেৰ পৰীক্ষা কৰিব। সামান্য তত্ত্ব আৰু গণনাৰ সহায়ত সেই কামটো কৰাহেঁতেন তেওঁ নব্বৈ শতাংশ শ্ৰমৰ পৰা ৰক্ষা পৰিলহেঁতেন৷ এই কথা জানিও মই এনে দুখজনক কামৰ সাক্ষী আছিলোঁ।

উৎস

বাহ্যিক সংযোগ

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:পদাৰ্থ বিজ্ঞানী
শ্ৰেণী:মৃত ব্যক্তি
হো জামালো

হো জামালো হ'ল এক সিন্ধী ভাষাৰ লোকগীত আৰু সিন্ধী সংস্কৃতিৰ লগত জড়িত নৃত্য। থলুৱা লোকনায়ক জামালোৰ বিষয়ে এই উপস্থাপন। বাদ্যযন্ত্ৰৰ বাহিৰেও হাতৰ চাপৰিৰ দ্বাৰা সৃষ্টি হোৱা ছন্দত ইয়াক কোৰাছত গোৱা হয়। ইয়াৰ ৰচনা সৰল আৰু প্ৰতিজন সিন্ধিৰ বাবে বোধগম্য। ‘জামালো’ শব্দটো আৰৱী ভাষাৰ জামাল শব্দৰ পৰা উদ্ভৱ হৈছে যাৰ অৰ্থ হৈছে সৌন্দৰ্য্য। বিজয় বা উদযাপনৰ অংশ হিচাপে এই নৃত্য পৰিৱে‍শন কৰা হয়। যদিও ইয়াৰ উৎপত্তি সিন্ধত হৈছিল, ই সমগ্ৰ পাকিস্তানৰ লগতে ভাৰতৰ সিন্ধী হিন্দুসকলৰ মাজত জনপ্ৰিয়।

গীতটোৰ এটা পাঞ্জাৱী পৰিৱে‍শন ক’ক ষ্টুডিঅ’ পাকিস্তানৰ ১১ সংখ্যক ছিজনত আলী ছেঠী আৰু হুমাইৰা আৰ্ছাদে পৰিৱে‍শন কৰিছিল।

হো জামালোৰ ইতিহাস

হো জামালোৰ ইতিহাসৰ কেইবাটাও সংস্কৰণ আছে।

এটা মূল কাহিনী অনুসৰি, ব্ৰিটিছ ঔপনিৱেশিক শাসনৰ সময়ত চুক্কুৰৰ মৃত্যুদণ্ডৰ বন্দী জামালো শ্বীদীয়ে নিজৰ স্বাধীনতাৰ বিনিময়ত স্বেচ্ছাই নতুনকৈ নিৰ্মাণ কৰা চুক্কুৰ দলং (লেন্সডাউন দলং) পাৰ হৈ ৰে’ল পৰীক্ষামূলকভাৱে চলাবলৈ আগবাঢি় আহিছিল। তেওঁ সফলভাৱে‍ পাৰ হোৱাৰ বিনিময়ত তেওঁ ক্ষমা লাভ কৰিছিল আৰু আনন্দত তেওঁৰ আত্মীয়সকলে "হো জামালো, ৱাহ ৱাহ জামালো" গীতটো ৰচনা কৰিছিল।

আন এটা কাহিনী হ’ল যে উজনিৰ সিন্ধৰ ক’ৰবাত তীব্ৰ যুদ্ধ হৈছিল আৰু সেই অঞ্চলৰ বাসিন্দাসকলে আক্ৰমণকাৰীৰ বিৰুদ্ধে চৰম প্ৰত্যাহ্বানৰ সন্মুখীন হৈছিল। এই সন্ধিক্ষণত অতি সাহসী জামাল নামৰ এজন ব্যক্তিয়ে এটা সৰু সৈন্যবাহিনীক নেতৃত্ব দি আক্ৰমণকাৰীৰ বিৰুদ্ধে যুঁজ দিছিল। এক ভয়ংকৰ আৰু ৰক্তাক্ত সংঘৰ্ষ হৈছিল আৰু তেওঁ বিজয়ী হৈছিল। যেতিয়া তেওঁ তেওঁলোকৰ বসতিস্থল চাই চাই ঘৰমুৱা হৈছিল তেতিয়া অঞ্চলটোৰ মহিলাসকলে ‘হো জামালো, খাতি আয়ো খাইৰ ছান’ গীতটি গাই ওলাই আহিছিল। গীতটিৰ অনুবাদঃ হে মহান জামালো, আপুনি কোনো ক্ষতিৰ সন্মুখীন নোহোৱাকৈ বিজয়ী হৈছে।

তথ্যসূত্ৰ

শ্ৰেণী:লোকগীত
লাচিত বৰফুকন পুলিচ একাডেমী

লাচিত বৰফুকন পুলিচ একাডেমী (ইংৰাজী: Lachit Barphukan Police Academy) গোলাঘাট জিলাৰ দেৰগাঁৱত অন্তৰ্গত আৰক্ষী প্ৰশিক্ষণ কেন্দ্ৰ। পূৰ্বতে অসম আৰক্ষী প্ৰশিক্ষণ মহাবিদ্যালয় নামেৰে পৰিচিত এই প্ৰশিক্ষণ কেন্দ্ৰ অসমৰ বীৰ তথা আহোম সেনাপতি লাচিত বৰফুকনৰ প্ৰতি সন্মান জনাই লাচিত বৰফুকন পুলিচ একাডেমী নামেৰে নামকৰণ কৰা হৈছে। ২০২৫ চনৰ ১৫ মাৰ্চ তাৰিখে ভাৰতৰ বৰ্তমানৰ কেন্দ্ৰীয় গৃহমন্ত্ৰী অমিত শ্বাহে উদ্বোধন কৰে।

তথ্যসূত্ৰ

শ্ৰেণী:অসমৰ শৈক্ষিক প্ৰতিষ্ঠান
এঞ্জেলা ঘায়ৌৰ

এঞ্জেলা ঘায়ুৰ এগৰাকী আফগান শিক্ষাবিদ আৰু মহিলাৰ অধিকাৰৰ সমৰ্থক। ইৰাণত শিশু শৰণাৰ্থী হিচাপে আনুষ্ঠানিক শিক্ষাৰ ক্ষেত্ৰত প্ৰত্যাহ্বানৰ সন্মুখীন হোৱাৰ পিছত তেওঁ আন শৰণাৰ্থী শিশুসকলক সাক্ষৰতা আৰু সংখ্যা বিজ্ঞান শিকোৱা আৰম্ভ কৰে। তেওঁ আফগানিস্তান এডুকেচন একচন প্ৰতিষ্ঠা কৰিছিল।

চমু জীৱন

ঘায়ৌৰৰ জন্ম হৈছিল হেৰাট, আফগানিস্তানত৷ তেওঁ ইৰাণত শৰণাৰ্থী হিচাপে প্ৰথম বছৰবোৰত আনুষ্ঠানিক শিক্ষাৰ ক্ষেত্ৰত প্ৰত্যাহ্বানৰ সন্মুখীন হৈছিল। ২০০২ চনত আফগানিস্তানলৈ উভতি অহাৰ পিছত তেওঁ হেৰাট বিশ্ববিদ্যালয়ত উচ্চ শিক্ষা গ্ৰহণ কৰে, আৰু পাৰ্চী সাহিত্যত ডিগ্ৰী লাভ কৰে। আফগান শ্ৰেণীকোঠাত তেওঁৰ অভিজ্ঞতা আৰু শিক্ষাৰ ওপৰত তালিবানৰ শাসনৰ প্ৰভাৱে তেওঁক গভীৰভাৱে প্ৰভাৱিত কৰিছিল।

২০২১ চনত তালিবান ক্ষমতালৈ ঘূৰি অহাৰ মাজতে তেওঁ হেৰাট অনলাইন স্কুল প্ৰতিষ্ঠা কৰে আৰু পিছলৈ আফগানিস্তান এডুকেচন একচন (AEA) নামৰ ব্ৰিটেইন ভিত্তিক দাতব্য সংস্থা প্ৰতিষ্ঠা কৰে। এই সংস্থাই শৈক্ষিক সম্পদ আৰু গুণগত শিক্ষাৰ সুবিধা প্ৰদান কৰে, চলি থকা প্ৰত্যাহ্বানৰ মাজতো আফগান ছোৱালী আৰু মহিলাসকলক সবলীকৰণ কৰে।২০২১ চনত বিবিচিয়ে তেওঁক তেওঁলোকৰ ১০০ মহিলাৰ ভিতৰত অন্যতম হিচাপে স্বীকৃতি দিয়ে।

তথ্যসূত্ৰ

শ্ৰেণী:আফগান মহিলা সমাজকৰ্মী
শ্ৰেণী:সমাজকৰ্মী
নিত্যানন্দ সেনাপতি

নিত্যনন্দ সোনাপতি হৈছে এগৰাকী প্ৰবন্ধকাৰ, নাট্যকাৰ। তেখেতৰ ঘৰ লখিমপুৰ জিলাৰ নাওবৈচাত৷ তেখেত বৃত্তিত এগৰাকী অধ্যাপক আছিল৷ তেখেত নাওবৈচা কবি সন্মিলনৰ প্ৰতিষ্ঠাপক সভাপতি আছিল৷ নাওবৈচা শাখা সাহিত্য সভাৰ লগতে জিলা সাহিত্য সভাৰো উপ-সভাপতি আৰু পাছলৈ সভাপতি হিচাপে কাৰ্যনিৰ্বাহ কৰে৷

জন্ম আৰু বংশ পৰিচয়

তেখেতৰ জন্ম হয় ১৯৪৪ চনৰ ১ জানুৱাৰীত, লখিমপুৰ জিলাৰ নাহৰবাৰী অঞ্চলত৷ পিতৃৰ নাম জজ্ঞৰাম সেনাপতি আৰু মাতৃৰ নাম যোগেশ্বৰী সেনাপতি৷

শিক্ষা

প্ৰাথমিক বিদ্যালয়ঃ লথৌ প্ৰাথমিক বিদ্যালয়
মাধ্যমিক শিক্ষাঃ লথৌ এম.ভি স্কুল, ১৯৫৫
হাইস্কুল শিক্ষাঃ নাওবৈচা উচ্চ মাধ্যমিক বিদ্যালয়, ১৯৬০
স্নাতকঃ নৰ্থ লখিমপুৰ কলেজ, অসমীয়া বিভাগ

চাকৰি জীৱন

১৯৬৪ চনত কিছুদিনৰ বাবে লথৌ এম.ভি স্কুলত শিক্ষকতা কৰাৰ পাছত ১৯৬৫ চনত ৰহালী মাধ্যমিক বিদ্যালয়ত প্ৰতিষ্ঠাপক প্ৰধান শিক্ষক হিচাপে পাঁচবছৰ কাল ধৰি শিক্ষকতা কৰে৷ তাৰ পাছত নাওবৈচা হাইস্কুল (বৰ্তমানৰ হায়াৰছেকেণ্ডৰী)ত শিক্ষক হিচাপে শিক্ষকতা কৰি তাৰ অধ্যক্ষ হিচাপে ২০০১ চনত অৱসৰ গ্ৰহণ কৰে৷

সাহিত্যৰাজি

প্ৰবন্ধ সংকলন

গোপন চকুলো, গল্প আৰু প্ৰবন্ধৰ সংকলন
প্ৰবন্ধ সঁফুৰা
নাওবৈচাৰ অতীত আৰু বৰ্তমান (নাওবৈচাৰ বৰ্নিল ইতিহাস), ২০২২

উপন্যাস

আহত গুঞ্জন
মাজ নিশাৰ উচুপনি
মোৰ প্ৰেম চিগাৰেটৰ ধোৱাৰ দৰে

নাট্য সংকলন

গুটিমালি
শেৱালিৰ সুবাস

বঁটা আৰু সন্মান

লখিমপুৰ জিলাৰ কৃতি শিক্ষকৰ বঁটা, ২০০১
Best Writer in Assam by Media Federation of India, 2019
আম্বেদকাৰ ৰাষ্ট্ৰীয় ফেলশ্বিপ বঁটা, ২০১৯
সাহিত্যৰত্ন খিতাপ ‘শংকৰ-আজান সমন্বয় বঁটা, ২০১৯
ভূপেন হাজৰিকা বৰলুইত এৱাৰ্ডছ, ‘সাহিত্যজ্যোতি খিতাপ’, ২০১৮
আন্তঃৰাষ্ট্ৰীয় দুনীৰ্তি বিৰোধী দিৱস ও শূণ্য সহনশীল বিশেষ বঁটা, ২০২০

তথ্যসূত্ৰ
ইভা গঞ্জালেছ

ইভা মাৰিয়া গঞ্জালেছ ফাৰ্নাণ্ডেজ (ইংৰাজী: Eva María González Fernández; জন্ম: ৫ নৱেম্বৰ ১৯৮০) এগৰাকী স্পেনিছ অভিনেত্ৰী, টেলিভিছন পৰিচালিকা আৰু সৌন্দৰ্য প্ৰতিযোগিতাৰ খিতাপ বিজয়ী, যিয়ে মিছ ইউনিভাৰ্ছ ২০০৩ প্ৰতিযোগিতাত নিজৰ দেশক প্ৰতিনিধিত্ব কৰিছিল।

প্ৰাৰম্ভিক জীৱন

গঞ্জালেছৰ জন্ম আৰু ডাঙৰ-দীঘল হৈছিল চেভিলৰ মাইৰেনা ডেল আলকোৰ চহৰত। তেওঁ এক সাধাৰণ পৰিয়ালৰপৰা আহিছে। তেওঁৰ পিতৃ মানুৱেল গঞ্জালেছ এজন কৃষক আছিল আৰু মাতৃ এনকাৰ্নাচিয়ন ফাৰ্নাণ্ডেজ এগৰাকী গৃহিনী আছিল। মাৰিয়া গঞ্জালেছ ফাৰ্নাণ্ডেজ নামেৰে তেওঁৰ এগৰাকী সৰু ভনীয়েক আছে। তেওঁ সমাজ সেৱা (Social Work) বিষয়ত ডিপ্লমাৰ দ্বিতীয় বৰ্ষলৈকে অধ্যয়ন কৰিছিল, তাৰ পিছত তেওঁ চেভিলৰ এখন এজেন্সীত মডেল হিচাপে কাম কৰিবলৈ আৰম্ভ কৰিছিল।

কেৰিয়াৰ

মিছ স্পেইন ২০০৩

গঞ্জালেছে ২০০৩ চনত চেভিলক প্ৰতিনিধিত্ব কৰি মিছ স্পেইন প্ৰতিযোগিতাত অংশগ্ৰহণ কৰিছিল। তেওঁ ২২ বছৰ বয়সত এই খিতাপ জয় কৰে আৰু তাৰ পিছত মিছ ইউনিভাৰ্ছ ২০০৩ প্ৰতিযোগিতাৰ বাবে পানামা চিটীলৈ যায়। তেওঁ শীৰ্ষ ১৫ গৰাকীৰ ভিতৰত স্থান লাভ কৰিব পৰা নাছিল। ৰাষ্ট্ৰীয় সাজ-পাৰ প্ৰদৰ্শনৰ সময়ত তেওঁ এখন ফ্লেমেংকো (flamenco) পোছাক পিন্ধিছিল।

মিছ স্পেইনৰ পৰৱৰ্তী সময়

২০০৩ চনৰ মিছ স্পেইন হিচাপে তেওঁৰ কাৰ্যকাল শেষ হোৱাৰ পিছত গঞ্জালেছে মডেলিং আৰম্ভ কৰে। তেওঁ স্পেইনৰ উচ্চমানৰ ফেশ্বন ডিজাইনাৰসকলৰ বাবে ৰাণৱেত খোজ দিয়াৰ লগতে বিভিন্ন আলোচনীৰ বাবে ফটো শ্বুট কৰে। তেওঁ কেইবাটাও অনুষ্ঠানত টেলিভিছন পৰিচালিকা হিচাপে কাম কৰিছে, যাৰ ভিতৰত আছে ডিমেলো আল অইডো (২০০৬), ছে লামা কোপ্লা (২০০৭–২০১৬), ত্ৰেছ ডেচেওছ (২০০৮), এল জুৱেগো ডেল ইউৰোমিলন (২০০৯), ছুপাৰভাইভৰ (২০১০), চেটান এণ্ড ইভা (২০১২), মাষ্টাৰচেফ (২০১৩–২০১৮), মাষ্টাৰচেফ জুনিয়ৰ (২০১৩–২০১৯), মাষ্টাৰচেফ চেলিব্ৰিটি (২০১৬–২০১৮), এল গ্ৰান ৰেটো মিউজিকেল (২০১৭) আৰু লা ভোজ (২০১৯–বৰ্তমান)। ইয়াৰ উপৰিও তেওঁ বিভিন্ন টিভি ধাৰাবাহিকত অভিনয় কৰিছে আৰু ধাৰাবাহিক লা টিৰা (২০০৮)ত মুখ্য চৰিত্ৰত অভিনয় কৰিছে।

ব্যক্তিগত জীৱন

২০০১ চনৰপৰা ২০০৩ চনলৈ গঞ্জালেছ এণ্টনিঅ' ৰোলডানৰ সৈতে সম্পৰ্কত আছিল। ২০০৪ চনৰপৰা ২০০৫ চনলৈ অভিনেতা আৰু টেলিভিছন পৰিচালিকা আৰ্টুৰো ভালছৰ সৈতে তেওঁৰ সম্পৰ্ক আছিল। ২০০৫ চনৰপৰা ২০০৮ চনলৈ তেওঁ অৱসৰপ্ৰাপ্ত পেছাদাৰী ফুটবল খেলুৱৈ ইকাৰ কাচিলাছৰ সৈতে সম্পৰ্কত আছিল।

২০১৫ চনৰ ৬ নৱেম্বৰত তেওঁ চেভিলৰ মাইৰেনা ডেল আলকোৰৰ এক গীৰ্জাত ষাঁড় যুঁজাৰু (bullfighter) কায়েটানো ৰিভেৰা অৰ্ডোনেজৰ সৈতে বিবাহপাশত আবদ্ধ হয়। ২০১৮ চনৰ ৪ মাৰ্চত তেওঁলোকৰ প্ৰথমটো সন্তান (পুত্ৰ) জন্ম হয়, যাৰ নাম তেওঁলোকে কায়েটানো ৰিভেৰা গঞ্জালেছ ৰাখে।

তথ্যসূত্ৰ

বাহ্যিক সংযোগ

শ্ৰেণী:স্পেনীছ অভিনেত্ৰী
শ্ৰেণী:সৌন্দৰ্য প্ৰতিযোগী
মৰিয়ম মিৰবাগেৰী

মৰিয়ম মিৰবাগেৰী (ফাৰ্চী: مریم میرباقری; জন্ম ১৮ ফেব্ৰুৱাৰী), তেওঁৰ পেছাদাৰী নাম মাৰিয়ামা হিচাপে বেছি জনাজাত। তেওঁ লছ এঞ্জেলছত বসবাস কৰা এগৰাকী ইৰানী-আমেৰিকান সংগীতজ্ঞ, সংগীত প্ৰবন্ধক আৰু উদ্যোগী।

প্ৰাৰম্ভিক জীৱন আৰু শিক্ষা

মাৰিয়ামাই ইৰানত জন্মগ্ৰহণ কৰিছিল আৰু তাতেই ডাঙৰ-দীঘল হৈছিল। তেওঁৰ পিতৃ-মাতৃ পূৰ্বে আমেৰিকা যুক্তৰাষ্ট্ৰত বাস কৰিছিল, কিন্তু পৰৱৰ্তী সময়ত তেওঁলোকে পুনৰ ইৰানলৈ ঘূৰি যোৱাৰ সিদ্ধান্ত লয়।
তেওঁ পিছলৈ আমেৰিকান ৰিভাৰ কলেজত জাজ ভইচ আৰু সংগীত ৰচনা অধ্যয়ন কৰিবলৈ কেলিফৰ্নিয়ালৈ স্থানান্তৰিত হয়। ইয়াৰ পিছত তেওঁ কেলিফৰ্নিয়া ইনষ্টিটিউট অৱ দি আৰ্টছৰপৰা মিউজিক কম্পোজিশ্যন আৰু ফিল্ম মিউজিক বিষয়ত ললিত কলাৰ স্নাতক আৰু স্নাতকোত্তৰ ডিগ্ৰী লাভ কৰে।

সংগীত জীৱন

মাৰিয়ামাই সৰুৰেপৰাই গীটাৰৰ শিক্ষা ল’বলৈ আৰম্ভ কৰিছিল আৰু মিডল স্কুলত পঢ়ি থকা সময়তেই তেওঁৰ প্ৰথমটো মিউজিক বেণ্ড গঠন কৰিছিল। পৰৱৰ্তী সময়ত তেওঁ ইৰানৰ আণ্ডাৰগ্ৰাউণ্ড সংগীত জগতৰ সৈতে জড়িত হৈ পৰে। মাৰিয়ামাই মেটেল বেণ্ড 'কাহটমায়ান'-ৰ মুৰব্বী তথা ইৰানৰ বিখ্যাত ৰক তাৰকা আৰ্দায়ান আনজাবিপুৰ আৰু হোমায়ুন মাজদজাদেহৰ ওচৰত গীটাৰৰ প্ৰশিক্ষণ লৈছিল।

কেলিফৰ্নিয়ালৈ স্থানান্তৰিত হোৱাৰ পিছত তেওঁ ফাজৰ আন্তঃৰাষ্ট্ৰীয় সংগীত মহোৎসৱ, দ্য কেপিটেল জাজ ফেষ্টিৱেল, মণ্টেৰী জাজ ফেষ্টিৱেল আৰু দ্য কলম্বিয়া জাজ ফেষ্টিৱেলৰ দৰে কেইবাটাও জাজ উৎসৱ আৰু কনচাৰ্টত সংগীত পৰিৱেশন কৰে। মাৰিয়ামাই কেলিফৰ্নিয়াৰ আমেৰিকান ৰিভাৰ কলেজ (ARC) জাজ বেণ্ডৰ মুখ্য কণ্ঠশিল্পী হিচাপেও কাম কৰিছিল আৰু একেৰাহে ২ বছৰ ধৰি ছেক্ৰামেণ্টো মিউজিক ফেষ্টিৱেলত গীত পৰিৱেশন কৰিছিল। এ.আৰ.চি.-ত থকাৰ সময়ছোৱাত তেওঁ জাজ সংগীতজ্ঞ জো গিলমেনৰ ওচৰত অধ্যয়ন কৰিছিল। কেলআৰ্টচত থকা সময়ত তেওঁ পিৰায়েহ পৌৰাফাৰ, উলৰিচ ক্ৰীগাৰ, জো লাবাৰবেৰা আৰু মীৰ’স্লাভ তাডিচৰ সৈতে সংগীত পৰিৱেশন কৰাৰ লগতে শিক্ষা গ্ৰহণ কৰিছিল।

মিৰবাগেৰীয়ে এ.টি. এণ্ড টি. (AT&T)দ্বাৰা স্পনছৰ কৰা তথা চেলিন তিয়েনৰ পৰিচালনাত নিৰ্মিত ভিআৰ (VR) অভিজ্ঞতা পিপ্পাছ পেন আৰু ফ্ৰেডী টাঙে পৰিচালনা কৰা চুটি ছবি হিয়েৰআফটাৰ-ৰ আৱহ সংগীত ৰচনা কৰিছিল।

শেহতীয়া বছৰবোৰত তেওঁ ইৰানৰ প্ৰখ্যাত পৰিচালক ফাৰবোদ আছদেৱিলীৰ বঁটা বিজয়ী ছবি ফৰবিডেন টু চি আছ স্ক্ৰীম ইন তেহৰাণ আৰু দ্য গিফট (২০২২)-ৰ আৱহ সংগীত সজাই বিশেষভাৱে চৰ্চালৈ আহে। অনুৰাগীসকলৰ মাজত বিভ্ৰান্তি দূৰ কৰিবলৈ মিৰবাগেৰীৰ স্পটিফাইড দুটা আৰ্টিষ্ট একাউণ্ট আছে এটা তেওঁৰ পেছাদাৰী নাম 'মাৰিয়ামা'ৰ অধীনত, য’ত তেওঁৰ গায়ক-গীতিকাৰ প্ৰকল্পসমূহ থাকে আৰু আনটো তেওঁৰ সম্পূৰ্ণ নাম 'মৰিয়ম মিৰবাগেৰী'ৰ অধীনত, য’ত তেওঁৰ বাদ্যযন্ত্ৰ ভিত্তিক চলচ্চিত্ৰৰ আৱহ সংগীত আৰু চাউণ্ডট্ৰেকসমূহ উপলব্ধ।

বঁটা আৰু সন্মান

তেওঁৰ ২০১৪ চনৰ একক গীত ইন জেন্দেগিস্ত আৰু ২০১৭ চনৰ একক গীত চুফী দুয়োটা গীতেই হলিউড মিউজিক ইন মিডিয়া এৱাৰ্ড-ৰ বাবে মনোনীত হৈছিল। তেওঁ এ.আৰ.চি. ভোকেল জাজ এনচেম্বলৰ সৈতে জাজ ডাউনবিট বঁটা লাভ কৰিছে।

তথ্যসূত্ৰ

শ্ৰেণী:ইৰানৰ ব্যক্তি
শ্ৰেণী:সুৰকাৰ
শ্ৰেণী:গীতিকাৰ
শ্ৰেণী:গায়িকা
শ্ৰেণী:উদ্যোগপতি
ৰাধিকা মেনন

ৰাধিকা মেনন এগৰাকী ভাৰতীয় মহিলা মাৰ্চেণ্ট নৌ সেনা বিষয়া। তেওঁ বৰ্তমান ভাৰতীয় মাৰ্চেণ্ট নেভিৰ কেপ্টেইন হিচাপে কাৰ্যনিৰ্বাহ কৰি আছে। তেওঁ তেল সামগ্ৰীৰ টেংকাৰ সুৱৰ্ণ স্বৰাজ্যক নেতৃত্ব দিয়া ভাৰতীয় মাৰ্চেণ্ট নেভিৰ প্ৰথম গৰাকী মহিলা কেপ্টেইন। ২০১৬চনত ৰাধিকাই সাগৰত দেখুওৱা ব্যতিক্ৰমী সাহসিকতাৰ বাবে আইএমঅ' বঁটা লাভ কৰা প্ৰথম গৰাকী মহিলা হিচাপে পৰিগণিত হয়। তেওঁ ২০১৫ চনৰ জুন মাহত সফলতাৰে বঙ্গোপসাগৰত চলোৱা উদ্ধাৰ অভিযানৰ বাবে সুপৰিচিত। এই অভিযানত তেওঁৰ নেতৃত্বত এসপ্তাহ ধৰি নাৱত আৱদ্ধ হৈ থকা সাতজন মাছমৰীয়াক উদ্ধাৰ কৰা হৈছিল।

প্ৰাৰম্ভিক জীৱন

ৰাধিকাই কেৰালাৰ কোদুংগাল্লুৰত জন্ম গ্ৰহণ কৰিছিল আৰু ইয়াতেই ডাঙৰ দীঘল হয়। তেওঁ কোচিৰ অল ইণ্ডিয়া মেৰিন কলেজত এটা ৰেডিঅ' পাঠ্যক্ৰম সম্পূৰ্ণ কৰি প্ৰথমতে ভাৰতীয় শিপিং কৰ্পোৰেচনত ৰেডিঅ' বিষয়া হিচাপে কৰ্মজীৱন আৰম্ভ কৰিছিল।

কেৰিয়াৰ

ভাৰতীয় শিপিং কৰ্পোৰেচনৰ সৈতে কিছুদিন কাম কৰাৰ পিছত তেওঁ ভাৰতীয় নৌ সেনাৰ এগৰাকী বিশিষ্ট কেডাৰ হৈ পৰে। ২০১২ চনত, তেওঁ ভাৰতীয় মাৰ্চেণ্ট নেভিৰ অধিনায়ক হিচাপে নিযুক্ত হৈছিল। ইয়াৰ লগেলগে মেনন ভাৰতীয় মাৰ্চেণ্ট নেভিৰ প্ৰথম গৰাকী মহিলা কেপ্টেইন হৈ পৰে। একে বছৰতে, তেওঁ প্ৰায় ২১,৮২৭ টন ওজনৰ তেল টেংকাৰ সুৱৰ্ণ স্বৰাজ্যৰ নেতা হিচাপে দায়িত্ব গ্ৰহণ কৰে।

২০১৫ চনৰ জুন মাহত তেওঁ সন্মুখৰ পৰা নেতৃত্ব দিয়া তেওঁৰ সফল সাহসী উদ্ধাৰ অভিযানৰ বাবে তেওঁক ২০১৬ চনৰ নৱেম্বৰত আন্তৰ্জাতিক সামুদ্ৰিক সংগঠন বঁটা প্ৰদান কৰা হৈছিল। তেওঁ আৰু তেওঁৰ দলে সাগৰীয় ধুমুহাৰ ফলত ইঞ্জিন বিকল হোৱা আৰু নাওখন লংগৰ ভাঙি যোৱাৰ ফলত ডুব যোৱা নাওখনৰ সৈতে বংগোপসাগৰত আৱদ্ধ হৈ থকা সাতজন মাছমৰীয়াক উদ্ধাৰ কৰিছিল। ভাৰত চৰকাৰে তেওঁক তেওঁৰ ৰাষ্ট্ৰীয় কৰ্তব্যক স্বীকৃতি দি প্ৰাসংগিক বঁটাৰ বাবে মনোনীত কৰিছিল আৰু লগতে আইএমঅ' সাহসিকতা বঁটা লাভ কৰা প্ৰথম গৰাকী মহিলা হিচাপে পৰিগণিত হৈছিল।

ৰাধিকাই যুৱ মহিলা নাবিকসকলক অনুপ্ৰাণিত কৰাৰ উদ্দেশ্যৰে মুম্বাইত সহ-নৌ সেনা বিষয়া সুনীতি বালা আৰু শৰ্বনী মিশ্ৰৰ সৈতে ৩ নৱেম্বৰ ২০১৭ তাৰিখে আন্তৰ্জাতিক মহিলা নাবিক ফাউণ্ডেচন (আইডব্লিউএছএফ) প্ৰতিষ্ঠা কৰিছিল।

২৯ ছেপ্টেম্বৰ ২০১৯ তাৰিখে তেওঁ ভাৰতৰ প্ৰধানমন্ত্ৰী নৰেন্দ্ৰ মোদীৰ মন কি বাত শৃংখলাৰ অংশ হিচাপে ভাৰত কি লক্ষ্মী হেচটেগ অভিযানত অংশগ্ৰহণ কৰিছিল। এই অভিযানত অংশগ্ৰহণ কৰাৰ বাবে তেওঁক ভাৰত চৰকাৰে সন্মানিত কৰে।

তথ্যসূত্ৰ

শ্ৰেণী:ভাৰতীয় নৌ-সেনা বিষয়া
শ্ৰেণী:নাৰী শক্তি পুৰস্কাৰ বিজয়ী
নাৰীৰ অধিকাৰ

]]ৰ বাবে প্ৰচাৰ চলাইছিল
নাৰীৰ অধিকাৰ হৈছে বিশ্বজুৰি মহিলা আৰু ছোৱালীৰ বাবে দাবী কৰা অধিকাৰ আৰু প্ৰাপ্য। এই দাবী আৰু অধিকাৰে ১৯ শতিকাত নাৰী অধিকাৰ আন্দোলন আৰু ২০ আৰু একবিংশ শতিকাৰ সময়ছোৱাত নাৰীবাদী আন্দোলনৰ ভিত্তি গঠন কৰিছিল। কিছুমান দেশত এই অধিকাৰসমূহ আইন, স্থানীয় ৰীতি-নীতি আৰু আচৰণৰ দ্বাৰা প্ৰতিষ্ঠানিক বা সমৰ্থিত হয়, আনহাতে কিছুমান দেশত ইয়াক আওকাণ আৰু দমন কৰা হয়।

মহিলাৰ অধিকাৰৰ ধাৰণাসমূহৰ সৈতে সাধাৰণতে জড়িত বিষয়সমূহৰ ভিতৰত আছে শাৰীৰিক অখণ্ডতা আৰু স্বায়ত্তশাসনৰ অধিকাৰ, যৌন হিংসাৰ পৰা মুক্ত হোৱাৰ অধিকাৰ, ভোটদান, ৰাজহুৱা পদবীত অধিষ্ঠিত হোৱা, আইনী চুক্তিত স্বাক্ষৰ কৰা, পৰিয়াল আইনত সমান অধিকাৰ থকা, কৰ্মৰ সুযোগ, উচিত মজুৰি বা সমান দৰমহা, প্ৰজনন অধিকাৰ থকা, সম্পত্তিৰ মালিক হোৱা, আৰু শিক্ষা।

প্ৰাচীন ইতিহাস

মেছ'পটেমিয়া

প্ৰাচীন চুমেৰৰ মহিলাসকলে সম্পত্তি ক্ৰয়, মালিক, বিক্ৰী আৰু উত্তৰাধিকাৰীৰ মৰ্যাদা লাভ কৰিব পাৰিছিল। তেওঁলোকে বাণিজ্যত জড়িত হ'ব পাৰিছিল, আৰু আদালতত সাক্ষী হিচাপে সাক্ষ্য দিব পাৰিছিল। তথাপিও তেওঁলোকৰ স্বামীয়ে তেওঁলোকক মৃদু উলংঘাৰ বাবে বিবাহ বিচ্ছেদ কৰিব পাৰিছিল,আৰু বিবাহ বিচ্ছেদ হোৱা স্বামীয়ে সহজেই আন এগৰাকী মহিলাক পুনৰ বিয়া কৰাব পাৰিছিল, যদিহে তেওঁৰ প্ৰথম পত্নীয়ে তেওঁৰ কোনো সন্তান জন্ম নিদিয়ে।

ভাৰত

বৈদিক যুগৰ আৰম্ভণিতেমহিলাসকলে জীৱনৰ সকলো দিশতে পুৰুষৰ সমান মৰ্যাদা লাভ কৰিছিল। প্ৰাচীন ভাৰতীয় ব্যাকৰণবিদ পতঞ্জলি আৰু কাত্যায়নৰ গ্ৰন্থৰ পৰা অনুমান কৰিব পাৰি যে প্ৰথম বৈদিক যুগত নাৰী শিক্ষিত আছিল। ঋগ্বেদিক সময়ৰ পৰা অনুমান কৰিব পাৰি যে নাৰীয়ে পূৰ্ণবয়স্ক বয়সত বিবাহপাশত আবদ্ধ হৈছিল আৰু সম্ভৱতঃ স্বয়ংভাৰ বা গন্ধৰ্ব বিবাহ নামৰ প্ৰথাত নিজৰ স্বামী বাছনি কৰাৰ ক্ষেত্ৰত স্বাধীন আছিল।

গ্ৰীচ

যদিও প্ৰাচীন গ্ৰীচৰ চহৰ ৰাজ্যসমূহত বেছিভাগ মহিলাৰ ৰাজনৈতিক আৰু সম অধিকাৰৰ অভাৱ আছিল, প্ৰাচীন যুগলৈকে তেওঁলোকে এক নিৰ্দিষ্ট গতিবিধিৰ স্বাধীনতা লাভ কৰিছিল। প্ৰাচীন ডেলফি, গৰ্টিন, থেছালি, মেগাৰা আৰু স্পাৰ্টাত মহিলাসকলে মাটিৰ মালিক হোৱাৰ তথ্যও আছে, যিটো সেই সময়ত ব্যক্তিগত সম্পত্তিৰ আটাইতকৈ সন্মানীয় ৰূপ আছিল। কিন্তু Archaic যুগৰ পিছত পদাধীকাৰীসকলে লিংগ পৃথকীকৰণ আইন প্ৰণয়ন কৰিবলৈ আৰম্ভ কৰে, যাৰ ফলত মহিলাৰ অধিকাৰ হ্ৰাস পায়।সাম্ৰাজ্যবাদী চীনত "তিনিটা আজ্ঞাবহতা"ই কন্যাক পিতৃৰ আজ্ঞা পালন কৰিবলৈ, পত্নীক স্বামীৰ আজ্ঞা পালন কৰিবলৈ আৰু বিধৱাসকলক পুত্ৰৰ আজ্ঞা পালন কৰিবলৈ প্ৰচাৰ কৰিছিল। মহিলাসকলে ব্যৱসায় বা ধন-সম্পত্তিৰ উত্তৰাধিকাৰী হ'ব নোৱাৰিছিল আৰু এনে আৰ্থিক উদ্দেশ্যত পুৰুষে পুত্ৰক তুলি ল'বলগীয়া হৈছিল। সাম্ৰাজ্যবাদী আইনখনৰ শেষৰ ফালেও সাতটা ভিন্ন ধৰণৰ বিবাহ বিচ্ছেদৰ কথা উল্লেখ কৰা হৈছিল। যদিহে পত্নীয়ে পুত্ৰ জন্ম দিব নোৱাৰে, ব্যভিচাৰ কৰে, শহুৰেকৰ আজ্ঞা অমান্য কৰে, অত্যধিক কথা কয়, চুৰি কৰে, ঈৰ্ষান্বিত হয় বা কোনো দুৰাৰোগ্য বা ঘৃণনীয় ৰোগ বা বিকাৰত ভুগি থাকে তেন্তে তেওঁক চাকৰিৰ পৰা বৰ্খাস্ত কৰা হ'ব পাৰে।

তথ্যউৎস

শ্ৰেণী:নাৰীবাদ
শ্ৰেণী:নাৰীবাদী তত্ত্ব